《结夏西山诸佛刹效初盛体为排律十首 其四》
明代·胡应麟

半岭金银出，中天杖锡留。门庭炎汉辟，栋宇大唐修。

一水浮精舍，千峰插梵楼。凭高双槛豁，望远七灯幽。

舍利神光跃，兜罗佛臂柔。阎浮穷上国，赡部尽南州。

削壁云霞动，飞檐象纬游。𣄢高寒月坠，磬断夕阳收。

麓胜前飞鹤，山深近伏牛。象王迎法驾，龙伯护灵湫。

芥吐须弥色，莲垂阿耨流。旃檀长照夜，祗树不惊秋。

大士居岩际，高僧坐石头。机深频掣棒，偈苦欲沈舟。

溪岸闻三乘，云门见四愁。谩论生老病，千劫尽浮沤。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。